**Klaus båltale 2014, Herstedhøje**

Først en stor tak for at få lov til at stå på dette pragtfulde sted, og ønske jer alle sammen en god Sankt. Hans aften. Jeg startede med at tøve kraftig, da jeg blev spurgt om jeg ville holde talen, men efterfølgende føler jeg mig meget beæret og ydmyg over at få lov at til at stå her, på en så vigtig aften. Men da jeg efterfølgende gik og tænkte på hvad jeg evt. Skulle sige på denne aften, faldt det mig faktisk nemt at sige ”ja” til dette.

For det første jeg tænkte på var, at det skulle være en hyldest til de mennesker fra Albertslund og Vestegnen, som brænder og knokler for, at vi har en flot og mangfoldig natur og kultur her i byen.

Og ikke mindst hvor jeg skulle stå og sige det. For det er ikke sjældent at jeg lægger min vej forbi Herstedhøje, og får ”kompasset rettet ind.” Jeg vil faktisk gå så vidt, at foreslå, at alle tilflyttere til kommunen, skulle tages i hånden, og blive fulgt op på højen her. Det ville give en stor forståelse for, hvor man er landet

Jeg vil prøve at forklare hvordan bjerget hjælper mig med at få overblik, og hvis i samtidig selv prøver at forestille jer, at i aften er første gang i står heroppe, og kigger jer omkring. Jeg er ikke selv bosiddende i Albertslund, men har arbejdet i 10 år i Vikingelandsbyen, og har via denne position mødt mange af de personer der i særdeleshed brænder for naturen og kulturen. Det er jo ikke altid de nemmeste odds man har for dette, på en egn hvor befolkningstætheden er høj, og kampen om arealerne kan være heftig.

I aften synes jeg i skal læne jer tilbage i stolen, og nyde et års arbejde, og lade lyset skinne på jer. Det er ligesom om, at den ikke vil gå ned i aften. I morgen ved jeg, at i tager igen, og drager ud og kæmper nye sager.

Men når man siger ”natur” og ”kultur” hvad mener jeg så egentlig. Jeg vil gerne indrømme overfor alle jer i aften, at før jeg kom til Albertslund, var det faktiske nogle floffie begreber, men efter at have haft min daglige gang her i byen gennem 10 år, står det mig temmelig klart hvad ordene dækker over, og deres indbyrdes afhængighed.

Lad os tage udgangspunkt i denne menneskeskabte konstruktion, som vi lige nu befinder os oven på. Havde den nu været 1000 år gammel, ville vi kalde den en ”gravhøj”, som vi ville elske at grave ud, og lade alle skeletterne og genstandene fortælle os historier om vores forfædre. Mon ikke der er nogen der vil have en kriblen i fingrene om bare få 100 år, for at få lov til at grave herstedhøje ud, og se hvad der gemmer sig herinde. Mit gæt vil i dag være, at de bliver meget skuffede….og så alligevel…til den tid vil det være en fantastisk historie.

Når man står på toppen af bakken, kan man lege lidt med tanken om, at man kigger tilbage i tiden, og frem i tiden. For herstedhøje ligger faktisk i et overgangslandskab. Lad os starte med at kigge tilbage. Meget tæt på os har vi spor af den sidste istid, nemlig St. Vejleådal, som bugter sig ind i landskabet helt ude fra Ishøj Strand. For dem af jer der aldrig har været derude, må kraftigt opfordre til at tage derud, og nyde det flotte landskab, og man kan passende lade turen gå forbi Ole Rømers observatorium, og nyde udsigten derfra. Man begriber næsten ikke, at man er så tæt på rigets pulserende hovedstad. Er vejret godt, kan vi se over 20 km væk, og finde spirerne på Roskilde Domkirke (1175) - dvs. næsten 1.000 år tilbage og vikingetiden. En særdeles spænende periode, som stadig fylder meget i mange danskeres identitet.

Sådan kunne man blive ved med at finde spænende historier, når man betragter landskabet i vest og syd, herfra hvor vi står. Alle sammen historier, der viser hvordan mennesket har levet i naturen, og formet hinanden til en kultur…En kultur vi ynder at fortælle hinanden om, og prøver at trække med ind i fremtiden. På den måde er naturen fra sin oprindelige form blevet vores kulturlandskab

Så derfor: bliv ved med at passe på naturen, vi kan ikke undvære den, den er med til at skabe vores identitet.

Vender vi så blikket mod nord og øst, ja, så er det ikke ”natur” i sin rene form man kommer til at tænke på, når det første man ser og tænker på, er de høje bygninger der rager op over de andre bygninger. Men naturen lever dernede, og snor sig mellem bygninger og veje, og prøver nogle af fjerne den, eller dele af den, så er i på vagt med både faglige og saglige argumenter.

Nu ønsker jeg egentlig ikke at male et billede, hvor byen og naturen prøver at bekæmpe hinanden, eller at det skal være et valg mellem disse to. Jeg holder selv meget af at opholde mig i byen. Det er jo kontrasterne der sørger for, at vi kan glædes over de enkelte ting. Men det er netop nu, her på toppen af højen, når de to billeder af land og by flyder sammen, at det rigtig går op for en, hvor man befinder sig; i smeltediglen mellem det oprindelige og fremtiden. Her er det efter min mening, særdeles vigtig, at man forstår at blande ingredienserne i de rigtige mængder. Og så er det at jer der brænder for kulturen og naturen kommer i fokus. For det er her jeres indsigt, faglighed og engagement skal blandes med alle de andre ingredienser vi prøver at hælde i formen.

Med disse ord og ønsker for fremtiden, vil jeg ønske jer alle sammen en god Sankt Hans aften, og et godt og fredelige kommende år med vikingernes ord: *for ars og frida*.

Tak for jeres opmærksomhed.